rlitschk/wikidir huggingface dataset:
De Pinnbarg is en 61,3 m hogen Barg op Helgoland. Dat is de höögste Punkt in’n Kreis Pinnbarg (de Naam von’n Kreis kummt von de Stadt Pinnbarg, nich von’n Barg). De Barg liggt in’t Helgolanner Bavenland un besteiht ut Buntsandsteen. Na’n Pinnbarg geiht blots en lüttjen Footpadd un dor steiht en Krüüz an de höögste Steed. Pinnbarg. Mehr Biller, Videos oder Audiodateien to’t Thema gifft dat bi Wikimedia Commons.
De Rönn is en üm un bi söven Kilometer langen Beek in’n Landkreis Stood. De Rönn nimmt ehr Water ut de Gravens in dat Kedener Moor bi Doornbuschermoor twüschen Hüll un Drochters. Se flütt na Süüdwesten un an Hüll langs. An dat Över von de Rönn liggt denn de Oort Rönndiek. De Beek münnt denn twüschen Oosten un Grootweurn von rechts in de Oost. Op dit letzte Stück billt de Beek ok de Grenz von’n Landkreis Stood na’n Landkreis Cuxhoben. An de Rönn langs geiht ok de Düütsche Krimi-Straat. Michael Bergemann: Gesamtliste der Fließgewässer im Elbeeinzugsgebiet. 2012 Koordinaten:53° 42′ N, 9° 13′ O
De Volksbank eG Freenbeek-Olendörp-Ohlers is en Volksbank mit Seet in Freenbeek. De Bank höört to’n Genossenschaftsverband un hett fiev Filialen in’n Süüdwesten von’n Landkreis Stood (Samtgemeen Freenbeek, Samtgemeen Ohlers un fröhere Samtgemeen Olendörp). Ans tellt ok noch de Gemeen Farm in’n Landkreis Rodenborg to dat Rebeed von de Bank. Den Vörstand billt Sven van Haren, Rainer Peters un Elke Wichels, de Vörsitter von’n Opsichtsraad is Bernd Reitmann. De BLZ is 200 698 12 un de BIC GENO DEF1 FRB. De Bilanzsumm weer an’n 31. Dezember 2016 279 Millionen Euro. De Bank hett 58 Mitarbeiders, 5373 Maten un 12.000 Kunnen mit 24.000 Konten (Stand 31. Dezember 2016). Blangen Freenbeek hett de Volksbank ok noch Filialen in Olendörp, Ohlers, Kutenhult, Mulsen un Heinbockel. De hüdige Bank hett sik 2010 dör de Fusion von de Volksbank Olendörp un de Volksbank Freenbeek billt. In’n Juni 2016 hett de Volksbank Freenbeek-Olendörp denn beslaten, trüggwards to’n 1. Januar 2016 ok mit de Volksbank Ohlers tohooptogahn. De Filiaal in Kronenborg hett to’n 1. April 2016 dichtmaakt. De Filialen in Gröpel un Esdörp hebbt jüstso 2016 dichtmaakt. Ok de Filiaal in Heinbockel gifft dat nich mehr. De eerste Spoor- un Dorlehnskass in de Region hett sik 1892 in
Kivi is de Familiennaam von Aita Kivi (* 1954), eestnische Schrieversche, Aleksis Kivi (1834–1872), finnisch Natschonalschriever, Antero Kivi (1904–1981), finnisch Lichtathlet, Kalju Kivi (* 1951), eestnisch Künstler, Maarja Kivi (* 1986), eestnische Musikersche, Signe Kivi (* 1957), eestnische Künstlerin un Politikersche. Kivi betekent ok (4181) Kivi, en Asteroid. Kiek ok bi: Kiwi. Disse Siet is över en mehrdüdigen Begreep un vertellt, wat disse Begreep allens bedüden kann. Disse Siet is sotoseggen en „Gavelsiet“, de Weg gavelt sik hier un du kannst di een Siet utsöken, üm mehr över dissen Begreep to lesen.
Dat Slott Stutensee liggt etwa in' geographischen Middelpunkt vun de Gemeend Stutensee in' Landkreis Karlsruhe in Baden-Württemberg un geev hör de Naam. Dat Slott wurr 1749 vun Markgraf Karl Friedrich von Baden as Lusthuus bzw. Jagdslott baut. De Naam geiht torüch up dat 1652 grünnd markgräfliche Gestüt, dat nich wiet vun Fischseen anleggt wurr, de Markgraf Karl II. um 1550/60 harr anleggen laaten. En erheblich Utbau vun de Stallungen geev dat af 1669 - dat vun Melac sien Truppen sprengt Slott Staffort wurr to'n Afbröök free geven un de Steenen vun de Ruine as Baumaterial bruukt. Hüüd is bi dat Slott en Jöögdinrichtung vun den Landkreis Karlsruhe. In' Sömmer 2004 gung dat Slott to je 50 % in den Besitt vun de Landkreis Karlsruhe un den Rhein-Neckar-Kreis över. Mittlerwiel is de Landkreis Karlsruhe alleenig Dräger vun de Inrichtung Jugendeinrichtung Schloss Stutensee gGmbH. Slott Stutensee up badischewanderungen.de http://www.jugend-schloss.de
Horst Rainer Erler (* 26. August 1933 in München; † 8. November 2023 in Perth, Australien) was en düütschen Schriever, Speelbaas un Filmproduzent. Na sien Abitur hett Erler as Helpsmann vun’n Speelbaas arbeit, ünner annern bi Paul Verhoeven un Franz Peter Wirth. Ut sien fröh Filmwark weer sünners Feernsehfilmen as Seelenwanderung (1962) mit Hanns Lothar un Wolfgang Reichmann un Orden für die Wunderkinder (1963) mit Carl-Heinz Schroth und Edith Heerdegen utermatig. Veel Acht kreeg ok de Science-Fiction-Reeg Das Blaue Palais, de 1974-76 vun’n ZDF produzeert worrn is. In de Reeg weer de Fraag na de wetenschopplichen Verantwoortung behannelt. Mit sien Thriller Fleisch (1979), de sik mit dat Thema Organhanneln ut’nannersetten deit, is Erler weit över Düütschland rut bekannt worrn. Rainer Erler gellt as de bedüdenste Maker vun düütsche Science-Fiction-Filmen för’t Kino un för’t Feernsehn, un as Begrünner vun dat Ünnergenre vun’n Science-Thriller, in dat brisante sellschoppliche, politische un wetenschoppliche Themen mit veel Spannung vörstellt warrt. In sien Filmen hett he sik faken mit disse Oort vun Themen befaat, as to’n Bispeel Karnenergie, Atommüll, Ethik in de wetenschopplichen Forschung, Genmanipulatschoon, Organhannel oder Verbreken. Vele vun sien Filmen hebbt bi’t Utstrahlen kontroverse Reakschonen utlöst. Ut hüütige Sicht künnt sien Filmen as wietsichtig,
Bleicken is de Familiennaam von Bleick Matthias Bleicken (1835–1900), düütschen Avkaat, Journalist un Politiker, Bleicke Bleicken (1898–1973), düütschen Pädagoog, Politiker un Fotograaf, Jochen Bleicken (1926–2005), düütschen Historiker, Matthias Bleicken (1822–1883), düütschen Politiker, Max Bleicken (1869–1959), düütschen Politiker. Kiek ok bi: Bleiken. Disse Siet is över en mehrdüdigen Begreep un vertellt, wat disse Begreep allens bedüden kann. Disse Siet is sotoseggen en „Gavelsiet“, de Weg gavelt sik hier un du kannst di een Siet utsöken, üm mehr över dissen Begreep to lesen.
Aßlermoor (hoochdüütsch Asselermoor) is en Oort in de Gemeen Drochters in’n Landkreis Stood, Neddersassen. Aßlermoor liggt in’t Kedener Moor. In’n Süden von Aßlermoor liggt dat Naturschuulrebeed Wille sien Heid. Dichtbi in Bützfletermoor liggt ok de Roodslammdeponie von dat AOS-Wark in Bützfleet. De Naveröörd sünd Ritsch in’n Noorden, Aßel, Weth un Barnkroog in’n Noordoosten, Depenbeek un Bossel in’n Oosten, Bützfletermoor in’n Süüdoosten, Groot-Steernbarg in’n Süüdwesten, Ritschermoor un Gauensiekermoor in’n Westen un Drochters in’n Noordwesten. Aßlermoor hett al von öllers mit to Aßel höört. De Oort weer vör 1885 Deel von dat Amt Freeborg un weer denn in’n Kreis Keden. 1932 is dat an’n Landkreis Stood kamen. Aßlermoor is an’n 1. Juli 1972 bi de Gemeenreform in Neddersassen tohoop mit Aßel Deel von de Gemeen Drochters worrn. Aßlermoor is evangeelsch-luthersch präägt un höört to dat Kaspel Aßel. För de Kathoolschen is de Hillig-Geist-Kark in Stood tostännig. Aßlermoor hett en egen Freewillige Füürwehr, de an’n 25. September 1930 grünnt worrn is. Toeerst weer dat blots en Löschgrupp von de Füürwehr in Aßel, is aver 1986 en egen Oortswehr worrn. Aßlermoor liggt an de Kreisstraat 27, de in’n Süüdoosten na Bützfletermoor un Stodermoor geiht un in’n Noordwesten na Ritschermoor, Gauensiekermoor un Drochtersermoor löppt. Von
Jan Apell (* 4. November 1969 in Göteborg) is en ehmalger sweedsch Tennisspeler, de vör allen in' Düppel spoodriek weer. Tosommen mit sien Partner Jonas Björkman wunn de Linkshänder 1994 de ATP-Weltmeesterschap un mit Sweden den Davis Cup. Sien hööchst Platzeeren up de Tennis-Weltranglist weer Platz 62 in't Eenzel (Juli 1995) un Platz 9 in't Düppel (Juni 1994). ATP-Profil vun Jan Apell (engelsch) ITF-Profil vun Jan Apell (engelsch) Davis-Cup-Statistik vun Jan Apell (engelsch)
Diamonds Are Forever (op plattdüütsch so veel as „Demanten blievt ewig“; dt. Titel: Diamantenfieber) is de Titel vun en britischen Actionfilm ut de James-Bond-Reeg ut dat Johr 1971. Dat weer de sövente Bond-Film, de vun Eon Productions produzeert worrn is. Dat Dreihbook baseert op den gliek nöömten Roman vun Ian Fleming ut dat Johr 1956. Speelbaas weer Guy Hamilton. In de Anfangsszeen warrt wiest, woans Bond achter sien Arzgegener Ernst Stavro Blofeld her is. Dormit knütt de Film an den vörigen Film an, in den Bond sien Ehfro Tracy vun Blofeld sien Mackersche doodschaten worrn is – wat he em nu torüchbetahlen will. In sien Labor finnt he Blofeld, de jüst dorbi is, Dubbelgängers dör plastische Chirurgie to tügen. Een dorvun kann Bond an de Siet maken, man in den Gloven, dat he den echten Blofeld tofaten kregen hett. Nu, dat Blodfeld dood is, hett Bond wedder Tiet vör annere Opgaven un kriggt ne ne’en Opdrag: Grote Mengden vun süüdafrikaansche Demanten warrt klaut, duukt dorna aver narms op’n internatschonalen Markt wedder op. De britische Regeren glöövt, dat de ennerworrns torüchleggt warrt, üm den Pries in de Hööch to drieven, un Bond schall dat rutfinnen. Man, intwüschen sünd de beiden Opdragsmöörders
Diamonds Are Forever betekent Diamonds Are Forever, James-Bond-Roman vun Ian Fleming ut dat Johr 1956, Diamonds Are Forever, sövente Bond-Film vun Eon Productions ut dat Johr 1971, Diamonds Are Forever, Musikalbum vun de Funky Diamonds ut dat Johr 1999, Diamonds Are Forever, Musikalbum vun Legs Diamond ut dat Johr 2006. Disse Siet is över en mehrdüdigen Begreep un vertellt, wat disse Begreep allens bedüden kann. Disse Siet is sotoseggen en „Gavelsiet“, de Weg gavelt sik hier un du kannst di een Siet utsöken, üm mehr över dissen Begreep to lesen.
De Nicolai-Kark is de Kark von dat evangeelsch-luthersche Kaspel Bützfleet (Karkenkreis Stood). Ehren Naam hett se von’n Hilligen Nicolaus. En Kapell in Butesvlete kummt 1132 tooerst in de Oorkunnen vör, in de Stiftoorkunn von dat Jürgenklooster in Stood. Disse eerste Kapeel weer wohrschienlich ut Holt. In dat 13. oder 14. Johrhunnert is denn en Kark ut Steen boot worrn, de noch vör de Reformatschoon dör Rutbreken un wieder na buten Setten von de Süüdwand grötter maakt worrn is. En höltern Klockentoorn is 1671 boot worrn. De hüdige Altor is bi de Reparatur von de Kark 1770 nee kamen. Boot worrn is he von’n Discher Hans Michael Keßler ut Bossel. De Preddigstohl is 1682 ut Stood kamen un 1770 an sien hüdige Steed stellt worrn. 1832 is en Deel von de Süüdwand instört un de Kark müss denn noch wedder repareert warrn. Wegen Schadens dör Drievmineral is de Kark in de Tied von de Johren 1980 bet 2002 in Etappen bilütten kumplett saneert worrn. De Kark is vondaag 36,5 m lang, 11,5 m breed un 28 m hoog (dor fallt 13 m von op’n Toorn, de baven op dat Dack sitt). De Kark hett en oold höltern Kruzifix ut dat 13.
Disse Artikel is man blots en Stubben. Du kannst Wikipedia helpen un em verbetern. Herbstrock weer en 2003 grünnd öösterrieksch Popband de ut Anna Müller (Gesang, Gitarr), Paul Wallner (Gitarr), Mathias „Duff“ Dajeff (E-Bass) un Sebastian Vogt (Slaagtüüch) bestunn. An'n 20. April 2012 hett de Band up ehre Websteed un up ehre Facebook-Siet bekannt geven, dat se sik uplööst hett.
De Flögelner See is en 1,55 km² groten See in’n Landkreis Cuxhoben, de sik ut dat Moor spiest, dat na Noorden hen ümto liggt. An’n See liggt de Oort Flögeln. In’n Westen is de See över Gravens mit’n Haalmer un Dahlmer See verbunnen. Dat Water flütt ut’n See över de Leh na Süüdoosten af na’n Haadler Kanaal. De See warrt ok von Anglers geern besöcht. Dor sünd Aal, Boors, Brassen, Heekt, Karpen, Roodfedder, Rottoog, Slee, Wittfisch un Zanner in. Flögelner See. Mehr Biller, Videos oder Audiodateien to’t Thema gifft dat bi Wikimedia Commons.
De Samtgemeen Beverst weer en Rebeetsverband in’n Süden von’n Landkreis Cuxhoben mit Seet in Beverst, de von 1971 bet 2011 bestahn hett. De Samtgemeen is an’n 1. April 1971 ut de Gemenen Beverst, Appeln, Bokel, Heerst, Hollen, Luunst, Stubben, Wellen un Wolljes billt worrn. An’n 1. Juli 1974 sünd dor noch de beiden Gemenen Frellsdorp un Karkwist tokamen, wieldes de Gemenen Wellen un Wolljes Deel von de Gemeen Beverst worrn sünd. An’n 1. November 2011 hebbt sik de Gemenen in de Samtgemeen denn to de ne’e Eenheitsgemeen Beverst tohoopslaten. Dat Wapen von de Samtgemeen wiest op roden Grund en sülvern Bever mit negen sülvern Ekenbläder dor üm un dor ünner dör en sülvern Wellenlien afdeelt en grönen Schildfoot. De Bever steiht för den Oort Beverst un de Ekenbläder för de negen Gemenen, de in de Samtgemeen tohoopslaten weren. 1. Oktober 1971–1991: Peter Kuhlmann Hans Aust: Die Samtgemeinde Beverstedt in Gegenwart und Vergangenheit. Männer vom Morgenstern, 1983
Udo von Soosten (* 24. März 1923 in Wehdel; † 5. August 1986 in Öinusen) weer en düütschen Politiker von de CDU. Na de Volksschool weer von Soosten för twee Johr op en staatliche Hannelsschool. He hett Buur lehrt un is denn 1942 bet 1945 Soldaat in’n Tweten Weltkrieg wesen. Na’n Krieg weer he 1947 op de Ackerboschool. He weer Vörsitter bi’n Drinkwaterverband Wersermünn-Midd in Beers un harr den Vörsitt bi de Flurbereinigung in Wehdel-Geestenseth. In’n Neddersassischen Städer- un Gemenenbund weer he Präsident. 1956 is he in de Gemeen Wehdel in’n Raad kamen un is dor fief Johr later Börgermeester un Gemeendirekter worrn. In’n Landkreis Wersermünn weer he von 1964 bet 1976 Afornten in’n Kreisdag un denn von 1976 af an in’n Kreisdag von’n Landkreis Cuxhoben. Von’n 21. Juni 1970 bet 20. Juni 1986 weer he Maat von’n Landdag von Neddersassen (7. bet 10. Wahlperiood). Von Soosten weer verheiraadt un harr twee Kinner.
Von Soosten is de Familiennaam von Helmut von Soosten (* 1964), düütschen Volleyballtrainer, Udo von Soosten (1923–1986), düütschen Politiker, Walter von Soosten (1895–1945), düütsch SS-Maat. Disse Siet is över en mehrdüdigen Begreep un vertellt, wat disse Begreep allens bedüden kann. Disse Siet is sotoseggen en „Gavelsiet“, de Weg gavelt sik hier un du kannst di een Siet utsöken, üm mehr över dissen Begreep to lesen.
De Samtgemeen Hadeln weer en Rebeetsverband in’n Noorden von’n Landkreis Cuxhoben mit Seet in Oterndörp, de von 1970 bet 2010 bestahn hett. De Samtgemeen is an’n 1. Januar 1970 ut de Gemenen Neenkarken, Lee, Oosterbrook un Oterndörp billt worrn. An’n 1. Januar 2011 is de Samtgemeen denn mit de Samtgemeen Sietland tohoopgahn un hett de ne’e Samtgemeen Land Hadeln billt. Dat Wapen wiest vörn teihn swarte un gollen Striepen mit en schraag bagen grönen Rutenkranz dor op un achtern op grönen Grund un en swarten Schildfoot den hilligen Nikolaus von Myra in sülvern Ünnerrock, gröön Överrock mit gollen Rannen, gollen Schoh un Bischopsmütz, in de linke Hand en gollen Krummstaff un de rechte Hand to’n Swoor hoogböhrt. De Deel vörn is dat Wapen von Sassen-Loonborg, to dat dat Land Hadeln fröher tohöört hett. De Samtgemeen hett en Klärwark in Oterndörp bedreven (1975 op de to de Tied modeernsten Stand utboot). 2003 is en Druckröhr von Oterndörp na dat Klärwark Cuxhoben anleggt worrn un dat Klärwark Oterndörp hett dichtmaakt.
Theodor Mahler (* 1901 in Sebroke; † 1987) weer en düütschen Politiker von de NSDAP. Mahler is 1901 in Sebroke as Söhn von en Buur boren. Von 1927 bet 1928 weer he Baas von de Oortsgrupp von de NSDAP in Leiffer un denn bet 1930 in Fallersläm. An’n 21. Mai 1931 is he von en Gericht in Lümborg to en Gefängnisstraaf von twee Maand veroordeelt worrn, vonwegen dat he gegen dat Republikschutzgesett verstoten harr as he den doden Butenminister Gustav Stresemann en prominenten Strohkopp un kahlköppten Verbreker nöömt harr. In dat Berufungsverfahren is de Straaf denn in en Bröök von 400 RM ännert worrn. 1933 is he Kreisbaas von de NSDAP in’n Kreis Horborg worrn un weer von’n 3. April 1933 bet to’n 31. März 1935 Börgermeester von Bookholt. Nadem Mahler ut Bookholt weggahn is, hebbt se dor den Platz vör’t Raadhuus (de hüdige Marktplatz) in Theodor-Mahler-Platz ümdööpt. In’n April 1935 is he Landraad in’n Landkreis Wersermünn worrn, toeerst as Vertreder un denn von’n 2. November 1936 bet 1945 kumplett.
De Bundsautobahn 5 (Afk.: BAB 5, in Kortform ok A 5 nöömt) is en Autobahn in’n Süden vun Düütschland. De Bundsautobahn 5 verlöpt över en Streckenläng vun 440 km vun’t Hattenbacher Dreeeck in Hessen bit na de Swiezer Grenz bi Basel un hett dor Ansluss an dat Autobahnnett vun de Sweiz. Ruchweg 178 km föhrt dör Hessen un 262 km dör Baden-Württemberg. Geograafsch is de A 5 Deel vun een vun de wichtigsten Autobahnverbinnen in Noord-Süüd-Richt dör Europa, de vun Oslo oder Stockholm bit na Spanien oder Sizilien föhrt. An’t Frankforter Krüüz dweert se de A 3, de vun de nedderlännschen Grenz an’n Nedderrhien na Süüdoost bit an de öösterriekschen Grenz bi Passau föhrt. Disse Verkehrsknütt tellt dormit to de wichtigsten Verkehrsswoorpunkten in Düütschland. Süüdlich vun Freiburg im Breisgau gifft dat en Aftwieg as Verbinnen na’t franzöösche Autobahnnett, dat togliek en Verbinnen mit Spanien herstellt. Op ehrn nöördlichsten Afsnitt twüschen dat Hattenbacher Dreeeck un dat Gambacher Krüüz is de Autobahn veerstriepig, blots twüschen Reiskirchen un Homberg (Ohm) gifft dat in Fohrtricht Kassel drei Striepens. Wieter is an’n Opstieg na’n Rimberg in Richt Kassel de Sietenstriepen to en drüdden Fohrstriepen ümmarkeert worrn. De Afsnitt dorna vun’t Gambacher Krüüz bit na’t Westkrüüz
Johan „Jo“ de Roo (* 5. Juli 1937 in Schore, hüüd Kapelle) is en ehmalger nedderlannsch Radrennfahrer. Jo de Roo weer Profi-Radsportler van 1958 bit 1968. In elf Johren wunn söss Mal Eendagsklassiker, wunn dree Deelstrecken bi de Tour de France un een bi de Vuelta. Insgesamt hett he 46 Siege errungen. 1957 harr de Roo sien eersten Spood as Amateur, in dat Johr dornah wurr he Profi un is fiev Johr in de sülvig Mannschap as Jacques Anquetil fohren. 1959 wunn he gemeensam mit Jean Palmans dat Sössdaagrennen vun Antwerpen, 1960 den Giro di Sardegna. 1962 weer sien spoodriekst Johr, in dat he Paris-Tours, den Giro di Lombardia as ok Bordeaux–Paris wunn. Na dat Rennen Paris-Tours kreeg he dat Geel Band ("Ruban Jaune") överreicht, wiel he de bither bi Klassikern schafft hööchst Dörsnittsgeschwindkeit överboden harr. In dat sülvig Johr kreeg he ok de „Gerrit-Schulte-Trophäe“ as best nedderlannsch Straatenfohrer un wunn an‘ Enn‘ vun de Saison de Super Prestige Pernod-Werten för den besten Fohrer vun de Saison bi Klassikern un de wichtigst Deelstrecken-Rennen. 1963 hett de Roo nochmals de Harvstklassiker Paris-Tours un Giro di Lombardia wunnen. 1964 un 1965 wurr he Nedderlannsch Straatenmeester un wunn todem 1965 de Ronde van
De Demokraatsch-Republiekaansche Partei weer en politische Partei ut de Anfangstiet vun de USA, de as republiekaansche Partei grünnt weer aber nix mit de hüütige Republiekaansche Partei to doon hett. To de Demokraatsch-Republiekaansche Partei hett ok Thomas Jefferson höört, wat de Partei den Binaam Jefferson-Republiekaners. Ehrn Oorsprung harr de Partei in de Gruppen vun de Anti-Föderalisten un de Anti-Administration Party, de sik gegen en to starke Zentralregeren för de noch jungen USA insetten deen. Se weern bang üm de Rechten de enkelten Staaten un de enkelten Inwahners. Na George Washington un den föderalistischen Präsident John Adams is Thomas Jefferson de eerste Präsident vun de Demokraatsch-Republiekaners worrn. As de Föderalistische Partei ut’neen fallen weer, weer de Demokraatsch-Republiaknaasche Partei en Tiet lang de eenzige bedüdene Partei in de USA. Jemehr Kandidat James Monroe harr bi de Präsidentschopswahlen vun 1820 praktisch keen Gegners. Bi de Präsidentschopswahl vun 1824 kreeg Andrew Jackson woll de emisten Stimmen, man he harr nich de afsluute Mehrheit. Dat Repräsentantenhuus, dat in so en Fall den Präsidenten ut de dree Bewarvers mit de meisten Stimmen wählt, hett John Quincy Adams to’n Präsidenten maakt. Dit Begeevnis harr aver en Naklapp un föhr to en duersomen Striet twüschen de Anhangers vun Jackson
De Bundsautobahn 995 (Afk.:BAB 995 oder ok A 995) is en Autobahn in Bayern mit en Samtläng vun 11 km. Se verbinnt den Süüdwesten vun München mit de A 8, de vun München na Soltborg föhrt, un den Autobahnring München-Oost (A 99). Se is op hele Läng mit twee Fohrstriepens un en Standstriepen in jede Richt utboet. Ofschoonst de op hele Läng as Autobahn utschillert is, is se blots op de korten Streck twüschen dat Autobahnkrüüz München-Süüd un Sauerlach wohrhaftig as Bundsautobahn widmet. De Streck vun Sauerlach bit na de süüdlichen Grenz vun de Oortsdörfohrt München (ruchweg de Anslusssteed Obergiesing) is dorgegen as Bundsstraat 13 (nee) widmet. För den Afsnitt is na dat Bundsfeernstratengesett de Autobahndirekschoon Süüdbayern tostännig. Autobahn- oder Bundsstratentallen sünd op de helen Autobahn nich angeven, blots de E 54, vun de se en Deelstück is. Naue Streckenbeschrieven vun de A 995 Düütsche Bundsautobahnen Strecken in Bedriev: Hööftstrecken: A 1 | A 2 | A 3 | A 4 | A 5 | A 6 | A 7 | A 8 | A 9 Över- un regional: A 10 | A 11 | A 12 | A 13 | A 14 | A 15 | A 17 |
Die Sturmflut (op plattdüütsch so veel as „De Stormfloot“) is de Titel vun en düütschen Feernsehfilm, de in’n Opdrag vun den Privatsenner RTL vun teamWorx Television & Film GmbH produzeert worrn is. Speelbaas weer Jorgo Papavassiliou. Ünner de Schauspelers weern vele naamhafte Lüüd as Götz George, Jan Josef Liefers, Benno Fürmann, Heiner Lauterbach, Nadja Uhl un vele mehr. To’n eersten mol weer de Film as Tweedeler an’n 19. un 20. Februar 2006 in’t Feernsehn utstrahlt un weer vun mehr as ölven Millionen Tokiekers verfolgt. De Film dreiht sik üm de Hamborger Stormfloot vun’n 16. Februar 1962. Al an’n 14. Februar 1962 loopt in’t Seewederamt Hamborg Informatschonen op, de op en Storm hendüüt. De Meteoroloogsche Susanne Lenz seggt ehrn Baas Friedrich Pröscher dorophen un gifft Wohrschau vunwegen, dat en Stormfloot draut. Pröscher will dorvun aver nix weten. De 15. Februar: de Familie vun Katje Döbbelin maakt sik för ehr Hochtiet mit den Dokter Markus Abt praat. Ofschoonst intwüschen ok eerste Henwiesen op de Gefohr vun en Stormfloot in’t Radio kamt, maakt sik in Hamborg noch nümms Gedanken doröver. In’t Huus vun Familie Abt leegt de Sorgen woanners: Karl Abt vertellt sien Söhn düütlich, dat Katja nich vun Stand is, un he
Rudolf Martin, mitünner ok Rudolph, (* 31. Juli 1967 in Berlin) is en düütschen Schauspeler. Martin hett in Berlin amerikaansche un engelsche Literatur studeert un dorna Theaterkunst in Paris. Butendem weer he an’t Lee Strasberg Theatre Institute in New York City inschreven. In disse Tiet hett he in den Kortfilm The Dutch Master speelt, de 1994 för en Oscar nomineert weer. Dat weer sien eerste professchonelle Rull. Bekannt is he in Düütschland dör Rullen in Filmen as Lautlos, Password Swordfish oder Dark Prince: The True Story of Dracula. BUtdendem hett he aver ok vele Gastrullen speelt as in Buffy the Vampire Slayer, CSI: Crime Scene Investigation oder 24. Bit 1999 hett Martin in New York leevt, woneem he vun 1993 bit 1996 in de Sepenoper All My Children mitspeelt hett. Dorna is he na Kalifornien togen, üm dor sien Loopbahn vörantobringen. Rudolf Martin in de Internet Movie Database (engelsch) Offizielle Websteed
De Bundsautobahn 985 weer en Autobahnprojekt in Düütschland. De plaante Autobahn A 985 schüll op en Läng vun 14 km de bayerischen Städer Waltenhofen un Sonthofen mit’nanner verbinnen, man de Plaan is 1976 opgeven worrn. An Steed vun de Autobahn is dor de Bundsstraat 14 veersporig utboet worrn. An de Anslusssteed Waltenhofen warrt de Verkehr deelwies över Ampeln regelt. Streckenbeschrieven vun de ehmols plaante A 985 Düütsche Bundsautobahnen Strecken in Bedriev: Hööftstrecken: A 1 | A 2 | A 3 | A 4 | A 5 | A 6 | A 7 | A 8 | A 9 Över- un regional: A 10 | A 11 | A 12 | A 13 | A 14 | A 15 | A 17 | A 19 | A 20 | A 21 | A 23 | A 24 | A 25 | A 26 | A 27 | A 28 | A 29 | A 30 | A 31 | A 33 | A 37 | A 38 | A 39 | A 40 | A 42 | A 43 | A 44 | A 45 | A 46 | A 48 | A 49 | A 52 | A 57 |